CELEX: 62016TN0012
Language: el
Date: 2016-01-15 00:00:00
Title: Υπόθεση T-12/16: Προσφυγή της 15ης Ιανουαρίου 2016 — Σλοβενία κατά Επιτροπής

14.3.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 98/54
            
         Προσφυγή της 15ης Ιανουαρίου 2016 — Σλοβενία κατά Επιτροπής
   (Υπόθεση T-12/16)
   (2016/C 098/69)
   Γλώσσα διαδικασίας: η σλοβενική
   
      Διάδικοι
   
   
      Προσφεύγουσα: Δημοκρατία της Σλοβενίας (εκπρόσωπος: L. Bembič)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               Να ακυρώσει την εκτελεστική απόφαση (ΕΕ) 2015/2098 της Επιτροπής, της 13ης Νοεμβρίου 2015, για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και στο πλαίσιο του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ) [κοινοποιηθείσα υπό τον αριθμό C(2015) 7716] (ΕΕ L 33, σ. 35), κατά το μέρος που αφορά τη Δημοκρατία της Σλοβενίας, και ειδικότερα στο μέτρο που αφορά
               την απουσία διαδικασίας ελέγχου (ή διαδικασίας εποπτείας) σχετικά με αγροτεμάχια που δημιουργήθηκαν τεχνητά λόγω της οποίας οποία εκδόθηκε η πράξη διόρθωσης των αποσυνδεδεμένων άμεσων ενισχύσεων για ποσά ανερχόμενα σε 42 615,90 ευρώ για το λογιστικό έτος 2013 (έτος υποβολής αιτήσεως 2012), 45 519,08 ευρώ για το λογιστικό έτος 2014 (έτος υποβολής αιτήσεως 2013) και 34 211,94 ευρώ για το λογιστικό έτος 2015 (έτος υποβολής αιτήσεως 2014)·
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής, η προσφεύγουσα προβάλλει τρεις λόγους σχετικούς με τον έλεγχο των αγροτεμαχίων και συνιστάμενους σε πρόδηλη πλάνη εκτιμήσεως, ελλιπή αιτιολογία της προσβαλλόμενης αποφάσεως και παραβίαση της αρχής της νομιμότητας.
   Κατά την προσφεύγουσα, η Επιτροπή εσφαλμένως έκρινε ότι στη Σλοβενία δεν υπάρχει ακόμα επαρκές σύστημα ελέγχου των ελάχιστων επιλέξιμων εκτάσεων. Συναφώς, η προσφεύγουσα επισημαίνει ότι το μικρό μέγεθος των αγροτεμαχίων στη Σλοβενία οφείλεται στα φυσικά χαρακτηριστικά του εδάφους και στον ιστορικό κατακερματισμό των γεωργικών διαρθρώσεων. Εκτός αυτού, οι εν λόγω εκτάσεις δεν δημιουργήθηκαν τεχνητά προς πλήρωση των προϋποθέσεων χορήγησης των ενισχύσεων του καθεστώτος στήριξης. Τέλος, κατά τη διάρκεια του ελέγχου, η Επιτροπή δεν διαπίστωσε ούτε απέδειξε την ύπαρξη παραβάσεων, δεδομένου ότι οι επίμαχες εκτάσεις πληρούν όλες τις απαραίτητες προϋποθέσεις προκειμένου να χαρακτηριστούν ως γεωργικές εκτάσεις και αγροτεμάχια.